钦定古今图书集成/明伦汇编/闺媛典/第327卷 > 可贞堂记 李东阳
## 钦定古今图书集成/明伦汇编/闺媛典/第327卷 > 可贞堂记 李东阳

滇南方节妇曹氏所居之堂曰“可贞”，乡大夫士为其
子矩名之者也。节妇本宦家女，归方公公佩甫数年，
二十九而寡。舅姑老，诸子皆幼，家事丛委，节妇矢不
二志。去容饰，薄滋味，痛自摧毁。躬纺绩以供馈养。凡
丧葬婚嫁，极力营办，不足则脱簪珥佽之。历寒暑二
十馀，足不出房闼，而事亦毕治。盖方氏世有武荫，公
佩未及嗣，长子政亦蚤没。至是，次子敬袭指挥使。敏
义官，而举武矩习举子业，方向庸进。节妇泣谓之曰：
“吾不幸，分当死，所以不即死者，以尔辈在。尔辈各有
成，吾他日庶有以见尔父于地下也。”弘治初，有司上
其节，下礼部核实。诏旌其门曰“贞节。”后二年，节妇亦
卒，年五十有三。后敬以军功进都指挥佥事，获赠公
佩如其官。节妇为淑人。矩举进士，历官礼科左给事
中，擢山东布政司右参议。其一女适都指挥李增，门
户贵显，倍于往昔，而斯堂固存，士大夫又从而赋之
至若干人。予观《易》之《坤》曰：“含章可贞。”可有二义，不可
不贞与？如是而后可贞也。地之承天，机不外见，而承
载发育，归于有成。非有贞固之德，含蓄持守，久而不
变，莫之能也。节妇之志诚恳矣，然使当时义气，决于
一死，则茕茕诸孤，将无所倚以为命，况望其艺学之
成就，誉闻之辉赫，家声之昌且大如此哉！此贞之德
不可无，而亦不易成也。且敬之在帅阃，方运筹效力，
期立功万里外。而矩又慎官守，勤民事，敷天子惠泽
于一方，文武之务各分其职，殆无负乎为人臣者，其
有得于含章可贞之教矣乎！予又闻公佩通书史，敦
行检，尝还遗金三百两，人称其义，而妇以节媲之，有《义节集》行于世。《诗》云：“刑于寡妻。”然则节妇之刑，固于
是在矩，予礼部所举士也，请予记铭堂之义，故溯其
所自出者言之。